
STEA-leikkaukset uhkaavat Papunetia, Tikoteekkia ja Selkokeskusta: tämä on vakava isku puhevammaisten ihmisten oikeuksille

Puhva ry on huolissaan Kehitysvammaliittoon kohdistuvista STEA-avustusleikkauksista ja niiden vaikutuksista erityisesti Papunet-, Tikoteekki- ja Selkokeskus-palveluihin. Kehitysvammaliiton tiedotteen (24.8.2026) mukaan liiton yleisavustus ollaan lakkauttamassa lähes kokonaan lukuun ottamatta kohtaavaa toimintaa. Koska yleisavustus on muun toiminnan rahoituksen perusta, leikkaus uhkaa käytännössä koko liiton toimintaa, myös niitä osia, joille olisi muuten myönnetty erillistä rahoitusta. Näin ollen leikkaukset koskisivat myös Papunetia, Tikoteekkia ja Selkokeskusta, jotka kaikki ovat puhevammaisille ihmisille ja heidän kanssaan toimiville korvaamattomia palveluita.

Papunet on Suomen ainoa laajamittainen palvelu, joka tuottaa kommunikoinnin apuvälineitä, materiaaleja ja tietoa puhevammaisille ihmisille ja heidän kanssaan toimiville yksityis- ja ammattihenkilöille. Vastaavaa palvelua ei ole muualla Suomessa, eikä sen korvaaminen olisi nopeasti eikä helposti edes mahdollista. Papunetin merkitys ulottuu laajalle puhevammaisten ihmisten elämänpiiriin: kielihäiriöiset lapset tarvitsevat Papunetin materiaaleja voidakseen ilmaista itseään ja osallistua esimerkiksi opetukseen ja harrastustoimintaan jo varhaislapsuudesta lähtien, ja puhevammaiset aikuiset käyttävät niitä selviytyäkseen arjessa ja ylläpitääkseen itsemääräämisoikeuttaan ja osallisuuttaan yhteiskunnassa. Ikäihmiset hyötyvät myös palveluista saadakseen arvokkaan ja itsensä näköisen vanhuuden. Palvelua tarvitsevat päivittäin myös puhevammaisten tulkit, ohjaajat ja avustajat sekä varhaiskasvatus, koulut, päivätoiminta ja toimintakeskukset, joiden arki ja kommunikointikäytännöt voivat rakentua pitkälti Papunetin tarjoaman tuen varaan. Palvelu on erityisen tärkeä myös puhevammaisten tulkkeja kouluttaville korkeakouluille ja toisen asteen oppilaitoksille, joiden opiskelijat tarvitsevat mm. Papunetin materiaaleja ja tietoa voidakseen valmistua ammattiin, josta puhevammaiset ihmiset ovat riippuvaisia. Kehitysvammaliiton mukaan pelkästään Papunetin kuvatyökalulla tuotettiin viime vuonna noin 600 000 kommunikoinnin materiaalia, mikä kertoo karulla tavalla, kuinka laajasti palvelua käytetään ja kuinka monen ihmisen arjen sujuvuus on siitä riippuvainen.

Myös Kehitysvammaliiton Tikoteekki, tietotekniikka- ja kommunikaatiokeskus, on vaarassa leikkausten myötä. Tikoteekki edistää puhevammaisten ihmisten osallisuutta, itsemääräämisoikeutta ja mahdollisuuksia kommunikoida yhteisössään ja yhteiskunnassa kehittämällä vuorovaikutusta vahvistavia toimintamalleja ja kommunikoinnin materiaaleja. Sen neuvonta, koulutukset ja materiaalit tukevat sekä puhevammaisia ihmisiä itseään että heidän kanssaan työskenteleviä ammattilaisia ja alan opiskelijoita. Se on ainoa valtakunnallinen taho Suomessa, joka kehittää tällaista osaamista myös vaikeimmin puhevammaisille ihmisille. Sen katoaminen jättäisi puhevammaiset ihmiset ja heidän kanssaan toimivat tahot ilman korvaavaa asiantuntija-apua.

Kehitysvammaliiton Selkokeskuksen rahoitus on erityisen vaarassa lakkautua, koska se ei tee suoraa kohtaavaa työtä, vaikka sen vaikutukset ulottuvat yli 800 000 suomalaiseen, joille tavallinen yleiskieli on liian vaikeaa ymmärtää, heidän joukossaan moni eri ikäinen puhevammainen ja kehitysvammainen ihminen. Suomessa on arviolta noin 120 000 ihmisellä eriasteisia puhe- ja kommunikaatiovaikeuksia, ja 632 000–812 000 suomalaista hyötyy selkokielestä. Selkokeskus on Suomen ainoa erityisesti selkokieleen keskittynyt asiantuntijataho: se tuottaa selkokielistä ajankohtaistietoa, jonka avulla ymmärtämisen vaikeuksia kohtaavat ihmiset pysyvät perillä yhteiskunnan tapahtumista ja voivat osallistua yhteiskunnalliseen keskusteluun, sekä kouluttaa ja neuvoo järjestöjä, viranomaisia ja palveluntuottajia selkokielisessä viestinnässä. Selkokieli täydentää puhevammaisten ihmisten käyttämiä kommunikointikeinoja ja tukee ymmärretyksi tulemista silloin, kun puhevamma yhdistyy ymmärtämisen tai kielenkäytön vaikeuksiin. Ilman selkokieltä moni on vaarassa syrjäytyä, koska tiedon saaminen, asioiden hoitaminen ja osallistuminen voi käydä mahdottomaksi. Lisäksi selkokielestä hyötyvät niin vieraskieliset kuin esimerkiksi muistisairaat henkilöt.

Kommunikointi on jokaisen ihmisen perusoikeus. Puhevamma voi olla synnynnäinen, mutta puhekyvyn voi menettää tai se voi heikentyä myös yllättäen kenen tahansa henkilön kohdalla esimerkiksi sairauden tai onnettomuuden seurauksena. Näin ihmisen käyttämä kommunikointitapa voi muuttua eri elämänvaiheissa, joskus yllättäenkin. Myös ikääntyvillä ihmisillä puhekyky voi heikentyä ja he tarvitsevat samoja kommunikoinnin tukikeinoja ja materiaaleja kuin muutkin puhevammaiset ihmiset. Jos Papunet, Tikoteekki ja Selkokeskus lakkaavat tai niiden toiminta kutistuu merkittävästi, moni puhevammainen lapsi ja aikuinen menettää käytännön keinot tulla ymmärretyksi, saada tietoa, osallistua ja tehdä omaa elämäänsä koskevia päätöksiä. Tämä olisi räikeästi vastoin YK:n vammaisten henkilöiden oikeuksia koskevaa yleissopimusta, joka velvoittaa Suomea turvaamaan vammaisten ihmisten oikeuden kommunikointiin heille soveltuvin keinoin sekä osallisuuteen yhteiskunnassa. Ennaltaehkäisevän, kommunikointia tukevan työn heikentäminen ei myöskään ole taloudellisesti järkevää: kun ihmiset eivät saa tarvitsemaansa tukea arkeen, tarve raskaammille ja kalliimmille palveluille kasvaa.

Puhva ry vaatii, ettei Kehitysvammaliiton yleisavustusta leikata tavalla, joka vaarantaa Papunetin, Tikoteekin ja Selkokeskuksen toiminnan jatkumisen, ja että budjettiriihessä sovittua sote-järjestöjen lisäleikkausta kohtuullistetaan, kuten Kehitysvammaliittokin on vaatinut. Puhevammaisten ihmisten oikeus kommunikointiin, ymmärrettävään tietoon ja niitä tukeviin palveluihin on turvattava pysyvästi, ei vasta tilanteen kärjistyttyä. Päätöksenteossa on aina kuultava puhevammaisia ihmisiä itseään ja heidän järjestöjään, kuten YK:n vammaissopimus edellyttää.

Puhva ry on puhevammaisten ihmisten itsensä perustama vertaistukiyhdistys, ja tunnemme käytännössä, mitä toimivan kommunikoinnin puute tarkoittaa arjessa. Papunetin, Tikoteekin ja Selkokeskuksen kaltaisten palvelujen menettäminen ei olisi vain yhden järjestön menetys, vaan koko Suomen puhevammaisten ihmisten menetys. Vaadimme päättäjiä turvaamaan näiden palveluiden ja koko Kehitysvammaliiton toiminnan jatkuvuuden. Ilman Papunetin-, Tikoteekin- ja Selkokeskuksen tuottamia palveluja, kohtaamistyö olisi puutteellista ja moni ihminen jäisi yhteiskunnan ulkopuolelle ilman oikeutta omaan tapaa kommunikoida.

